Vrou glo met renosterhoring betrap by Jhb-lughaweArgieffoto ŉ Vrou is Dinsdag by die OR Tambo Internasionale Lughawe in hegtenis geneem en beamptes het beslag gelê op ŉ sak met renosterhoring. “Doeanebeamptes het ŉ wenk ontvang en ŉ spesifieke bagasiestuk onderskep by die bagasie-oordragarea van die internasionale terminaal,” het brig. Vishnu Naidoo, woordvoerder van die polisie, gesê. Nadat die bagasiestuk opgespoor is, is die vrou, wat met die tas verbind word, geïdentifiseer. Die tas is deursoek en daar is bevestig dat dit inderdaad renosterhoring bevat. “ŉ Voorlopige ondersoek het bepaal dat daar 11 stukke renosterhoring, wat ongeveer 20 kg weeg, in die tas was. Die bagasiestuk het van Lusaka, Zambië by die lughawe aangekom en was onderweg na Hongkong via ŉ SAL-vlug,” het Naidoo verduidelik. “Die verdagte, ŉ 24-jarige vrou, is tans in aanhouding. Sy staan tereg op aanklag van die oortreding van die Wet op Beskermde Spesies.”